Jam astronomi menara Zytglogge gumantung ana ing ngisor jam gedhé utama. Bentuké luwih cilik tinimbang jam gedhé kang nuduhaké wektu universal. Bentuk jam kang ana ing jam astronomi menara Zytglogge kuwi dibangun kanthi bentuk astrolab. Astrolab ya iku bentuk kang dianggep dadi kalkulator analog lan bisa ngrampungaké prakara ing babagan astronomi. Astrolab kuwi mau biyasané digunakaké déning para astronom lan para navigator kanggo ngukur wektu awan lan bengi, kanggo idèntifikasi lintang lan planèt-planèt kang ana ing tata surya, lan bisa kanggo ngukur garis lintang lokal. Jam astronomi ing menara Zytglogge migunakaké 24 angka-angka Romawi kang warnané emas. Angka-angka kuwi dimulai saka I tekan XII kang dibalèni kaping pindho. Ing dhuwur jam astronomi ana lukisan kang nuduhaké déwa-déwa jaman kuno. Déwa-déwa kasebut cacahé ana lima kang makili dina ing seminggu lan planèt-planèt. Déwa-déwa kang ana ing lukisan, ya iku Saturnus kang nuduhaké dina Setu, Yupiter kang nuduhaké dina Kemis, Mars nuduhaké dina Selasa, Venus nuduhaké dina Jemuwah, lan Merkurius nuduhaké dina Rebo.